DAVLAT MOLIYASINI BOShQARIShNI ISLOH QILISh” LOYIHASINI AMALGA OShIRIShGA TAYYoRLANISh ChORA-TADBIRLARI TO‘G‘RISIDA

Davlat moliyasini boshqarishni takomillashtirish, zamonaviy kompyuterlar va axborot texnologiyalaridan foydalangan holda budjet mablag‘larining samarali sarflanishini ta’minlash, budjet ijrosining moliya tizimini yaratish maqsadida Vazirlar Mahkamasi qaror qiladi: 
 1. Quyidagilar:
 Xalqaro tiklanish va taraqqiyot banki tomonidan “Davlat moliyasini boshqarishni isloh qilish” loyihasini (keyingi o‘rinlarda loyiha deb ataladi) tayyorlashga 400,0 ming AQSh dollari miqdorida avans berishga rozilik bildirilgani;
 Yaponiya Hukumatining moliya axborot tizimining funksional va texnikaviy tuzilmasini ishlab chiqishga 500,0 ming AQSh dollari miqdorida grant berishni ma’qullaganligi ma’lumot uchun qabul qilinsin.
 2. Ko‘rsatib o‘tilgan loyihani tayyorlashni tashkil etish va uning amalga oshirilishi yuzasidan mas’uliyat O‘zbekiston Respublikasi Moliya vazirligiga yuklansin.
 3. Loyihani tayyorlash va amalga oshirish bo‘yicha ilovaga muvofiq tarkibda Muvofiqlashtiruvchi kengash tuzilsin.
 Quyidagilar Muvofiqlashtiruvchi kengashning asosiy vazifalari etib belgilansin:
 ko‘rsatib o‘tilgan loyihani tayyorlash va amalga oshirish bo‘yicha monitoring olib borish;
 loyiha doirasida jalb etiladigan vakolatli organlar, konsalting kompaniyalari faoliyatini muvofiqlashtirish;
 loyihani tayyorlash va amalga oshirish uchun jalb etiladigan mablag‘lardan samarali foydalanish ustidan nazoratni ta’minlash;
 tender savdolari o‘tkazish bo‘yicha qarorlar qabul qilish va ularning natijalarini ma’qullash, tegishli tender komissiyalari tarkibini tasdiqlash;
 ekspertizalar o‘tkazish va jalb etiladigan konsultantlar va ekspertlar hisobotlarini ma’qullash.
 Muvofiqlashtiruvchi kengash ikki hafta muddatda Muvofiqlashtiruvchi kengash ish tartibini tasdiqlasin.
 4. O‘zbekiston Respublikasi Moliya vazirligiga loyihani tayyorlashga doir tadbirlarni ishlab chiqish va amalga oshirish uchun 4 kishidan iborat vaqtinchalik ishlaydigan ishchi guruh tuzishga, ularga Xalqaro tiklanish va taraqqiyot banki mablag‘lari hisobidan milliy valyutada ish haqi to‘lashga ruxsat etilsin.
 5. Moliya vaziri loyihani tayyorlashga Xalqaro tiklanish va taraqqiyot banki avansini hamda Yaponiya Hukumati grantini olish yuzasidan Bitim-xatni O‘zbekiston Respublikasi Hukumati nomidan imzolashga vakil qilinsin.
 6. O‘zbekiston Respublikasi Tashqi ishlar vazirligi Moliya vazirligining buyurtmanomalariga binoan, loyihani tayyorlash va amalga oshirishda qatnashuvchi xorijiy mutaxassislarga davlat boji undirmasdan kelish vizalari berilishini ta’minlasin.
 7. O‘zbekiston Respublikasi Ichki ishlar vazirligi Moliya vazirligining buyurtmanomalariga binoan, loyihani tayyorlash va amalga oshirishda qatnashuvchi xorijiy mutaxassislarga davlat boji undirmasdan ko‘p martalik vizalar berilishini va ularning muddati uzaytirilishini, shuningdek ularning vaqtinchalik ro‘yxatdan o‘tkazilishini va vaqtinchalik ro‘yxatdan o‘tkazish muddati uzaytirilishini ta’minlasin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S.Azimov zimmasiga yuklansin.